Kaja Eckhoff

Kaja Kristine Eckhoff (født 5. mars 1984) er en norsk tidligere skiskytter som representerte Fossum Idrettsforening.

Eckhoffs beste resultat er tittelen som juniorverdensmester i 2002.

Hun er søster til skiskyttertrener Stian Eckhoff og skiskytter Tiril Eckhoff.

Idrettskarriere

Sesongen 2000/01 
Eckhoff vant Norgescupen i skiskyting 2000/01 sammenlagt, i klassen yngre junior.

Sesongen 2001/02 
Eckhoff deltok i Junior-NM i skiskyting 2002, og fikk der gull på sprinten og sølv på normaldistanse i klassen for yngre jenter. I tillegg deltok hun på Oslo og Akershus' førstelag, som vant stafetten. Hun gikk der sammen med Guro Stenseth og Marianne Holm.

I Norgescupen i skiskyting 2001/02 kom hun på niendeplass i klassen J17.

Sesongen 2002/03 
Hun deltok i klassen eldre junior under NM i rulleskiskyting 2002 på Hønefoss i september. Der kom hun på fjerdeplass på sprinten, og hun kom også på fjerdeplass på jaktstarten. 

Hun ble tatt ut til å delta i Junior-VM i skiskyting 2003 i Kościelisko i Finland. Individuelt deltok hun i ungdomsklassen, og kom på femteplass på sprinten, niendeplass på jaktstarten og femteplass på 10 km individuell start. På stafetten i juniorklassen kom Norge på tiendeplass, der Eckhoff gikk sammen med Ann Kristin Flatland og Solveig Rogstad. 

Under Junior-NM i skiskyting 2003 i Rana deltok hun i klassen for eldre junior, og kom på sjetteplass og ellevteplass på normaldistanse. På stafetten kom hun på sjetteplass sammen med Oslo og Akershus' førstelag. 

Hun kom på femteplass sammenlagt i Norgescupen i skiskyting for junior 2002/03, med 134 poeng. Hun fikk også sju poeng i Norgescupen i skiskyting 2002/03 for senior, noe som holdt til 26.-plass sammenlagt.

Sesongen 2003/04 
Eckhoff vant sprinten i klassen K19-20 år under NM i rulleskiskyting 2003, og hun vant også den påfølgende jaktstarten. 

Under Junior-NM i skiskyting 2004 vant hun sprinten. Hun deltok også i Junior-VM i skiskyting 2004, og kom der på 35.-plass på 12,5 km normaldistanse. 

Hun deltok i Europacupen i skiskyting 2003/04, og endte på 51.-plass sammenlagt i juniorklassen, med 50 poeng. Hun vant fire av rennene i Norgescupen i skiskyting for junior 2003/04, i klassen K19-20 år, og vant sammenlagt med til sammen 170 poeng.

Sesongen 2004/05 
Hun deltok i klassen K19-20 år under Junior-NM i skiskyting 2004, og fikk bronse på sprinten. På normaldistansen kom hun på sjetteplass. Hun deltok også i NM i skiskyting 2005, der hun kom på niendeplass på normaldistansen, 13.-plass på sprinten, tiendeplass på jaktstarten og fjerdeplass på stafetten. 

Hun vant Norgescupen i skiskyting for junior 2004/05, i klassen K19-20 år. I Europacupen i skiskyting 2004/05 fikk hun 129 poeng i juniorklassen, og endte på 26.-plass totalt. Hun kom på 27.-plass i sprintcupen og i jaktstartcupen kom hun på 25.-plass.

Sesongen 2005/06 
Hun deltok i seniorklassen under NM i rulleskiskyting 2005, og kom der på niendeplass på sprinten. 

NM i skiskyting 2006 ble arrangert i Trondheim, og Eckhoff kom der på sjuendeplass på sprinten og åttendeplass på fellesstarten. På stafetten fikk hun bronse, sammen med Fanny Welle-Strand Horn og Marianne Aas Krogh på Oslo og Akershus' førstelag. 

I Europacupen i skiskyting 2005/06 kom hun på 45.-plass totalt, med 66 poeng.

Sesongen 2006/07 
I september deltok hun i NM i rulleskiskyting 2006, og kom på sjetteplass på sprinten og fjerdeplass på jaktstarten. 

Under NM i skiskyting 2007 kom hun på tiendeplass på normaldistansen, 22.-plass på sprinten og 13.-plass på jaktstarten. 

Hun deltok i Europacupen i skiskyting 2006/07, og kom der på 45.-plass totalt, med 70 poeng. Hun kom på 43.-plass i sprintcupen og 39.-plass i jaktstart.

Sesongen 2007/08 
Hun kom på 12.-plass sammenlagt i NM i rulleskiskyting 2007.

Under NM i skiskyting 2008 kom hun på 15.-plass på normaldistansen, og hun kom på 14.-plass på sprinten, men stilte ikke til start på jaktstarten. På stafetten gikk hun på Oslo og Akershus' andrelag, som kom på sjuendeplass. 

I Europacupen i skiskyting 2007/08 fikk hun totalt 29 poeng og endte på 125.-plass.

Referanser

Eksterne lenker 
 

Norske skiskyttere
Personer fra Bærum kommune